РЕПУБЛИКА СРБИЈА

НАРОДНА СКУПШТИНА

Одбор за правосуђе, државну

управу и локалну самоуправну

07 Број: 06-2/101-21

01. април 2021. године

Б е о г р а д

**З А П И С Н И К**

**13. СЕДНИЦЕ ОДБОРА ЗА ПРАВОСУЂЕ, ДРЖАВНУ УПРАВУ**

**И ЛОКАЛНУ САМОУПРАВУ, ОДРЖАНЕ 30. МАРТА 2021. ГОДИНЕ**

Седница је почела у 9,00 часова.

Седницом је председавао Владимир Ђукановић, председник Одбора.

Седници су присуствовали чланови Одбора: Сања Лакић, Велибор Милојчић, Ђорђе Комленски, Небојша Павловић, Ненад Барош, Ђорђе Дабић, Јелена Жарић Ковачевић, Даниел Ђивановић и Тома Фила.

Седници је присуствовала и: Весна Кришанов, заменица члана Биљане Пантић Пиља.

Седници нису присуствовали чланови Одбора: доц. др Михаило Јокић, др Александар Мартиновић, Жарко Мићин, Драган М. Марковић, Владимир Заграђанин и Сања Јефић Бранковић нити њихови заменици.

Седници је присуствово и: Владимир Винш**,** виши саветник у Министарству правде*.*

Народни посланик Ђорђе Комленски, члан Одбора за правосуђе, државну управу и локалну самоуправу, присуствовао је седници и у својству представника предлагача Предлога закона.

Председник Одбора је ставио на гласање, а чланови и заменици чланова Одбора су **једногласно** утврдили следећи

Д н е в н и р е д:

1. Разматрање Предлога закона о изменама Закона о судијама, који су поднели народни посланици Ђорђе Комленски, Маријан Ристичевић, Ана Караџић, Бојан Торбица (број: 011-1800/20 од 16. новембра 2020. године) у начелу и појединостима;
2. Утврђивање Предлога одлуке о избору чланова Комисије за контролу извршења кривичних санкција.

**ПРВА ТАЧКА -** Разматрање Предлога закона о изменама Закона о судијама, који су поднели народни посланици Ђорђе Комленски, Маријан Ристичевић, Ана Караџић, Бојан Торбица (број: 011-1800/20 од 16. новембра 2020. године) у начелу и појединостима.

У складу са чланом 156. Пословника Народне скупштине о Предлогу закона Одбор је водио најпре начелни претрес, а затим претрес у појединостима.

Председник је отворио начелни претрес и рач дао Ђорђу Комленском.

**Ђорђе Комленски** је истакао да се изменама Закона о судијама предлаже да се судије за прекршаје у основним и апелационим судовима за прекршаје сврстају у исти ранг као и судије основних односно апелационих судова опште надлежности.

Председник је отворио расправу о Предлогу закона о изменама Закона о судијама у начелу, у којој је учествовао Тома Фила, који је рекао да ову измену Закона о судијама доживљава као почетак унапређења судства.

Како се више нико није јавио за реч председник је закључио расправу о Предлогу закона о изменама Закона о судијама у начелу и предложио:

* Да Одбор за правосуђе, државну управу и локалну самоуправу предлажи Народној скупштини да прихвати Предлог закона о изменама Закона о судијама, у начелу.

Чланови и заменици чланова Одбора су **једногласно** прихватили наведени предлог.

Председник је отворио расправу о Предлогу закона о изменама Закона о судијама у појединостима у којој су учествовали Владимир Винш, Ђорђе Комленски.

**Владимир Винш** је истакао да је Влада предложила три амандмана на овај предлог закона и таксативно навео сва три предложена амандмана.

**Ђорђе Комленски** је у својству представника предлагача прихватио сва три амандмана које је поднела Влада.

Како се више нико није јавио за реч председник је закључио расправу о Предлогу закона о изменама Закона о судијама у појединостима и предложио:

-Да Одбор одлучи да предложи Народној скупштини **да прихвати** амандмане:

-на члан 1. који је поднела Влада;

-на члан 2. који је поднела Влада;

-на члан 4. који је поднела Влада.

-Да за известиоца Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **једногласно** прихватили наведене предлоге.

Председник Одбора је констатовао да је представник предлагача на седници Одбора прихватио амандмане на чл. 1, 2. и 4. које је на Предлог закона о изменама Закона о судијама поднела Влада.

**ДРУГА ТАЧКА -** Утврђивање Предлога одлуке о избору чланова Комисије за контролу извршења кривичних санкција.

Председник Одбора је подсетио присутне да је Одбор на претходној седници једногласно одлучио да предложи Јелену Жарић Ковачевић, Дејана Кесара и Дубравку Краљ за кандидате за чланове ККИКС-а испред Одбора за правосуђе, државну управу и локалну самоуправу, као и да је већином гласова одлучио да за кандидата за члана ККИКС-а предложи Данијелу Вујичић, члана Одбора за рад, социјална питања, друштвену укљученост и смањење сиромаштва, те да је потребно да Одбор утврди Предлог одлуке о избору чланова Комисије за контролу извршења кривичних санкција и да га упути Народеној скупштини на усвајање.

Председавајући је ставио на гласање предлог:

-Да Одбор за правосуђе, државну управу и локалну самоуправу Народној скупштини за чланове Комисије за контролу извршења кривичних санкција предложи следеће кандидате:

- Јелену Жарић Ковачевић, члана Одбора за правосуђе, државну управу и локалну самоуправу;

- Дејана Кесара, заменика члана Одбора за правосуђе, државну управу и локалну самоуправу;

- Дубравку Краљ, заменика чланаОдбора за правосуђе, државну управу и локалну самоуправу;

- др Муамера Бачевца, председника Одбора за људска и мањинска права и равноправност полова и

-Данијелу Вујичић, члан Одбора за рад, социјална питања, друштвену укљученост и смањење сиромаштва.

-Да за представника Одбора на седници Народне скупштине буде одређен Владимир Ђукановић, председник Одбора.

Чланови и заменици чланова Одбора су **једногласно** прихватили наведене предлоге.

Седница је завршена у 9,25 часова.

СЕКРЕТАР ПРЕДСЕДНИК

Сања Пецељ Владимир Ђукановић